پاکستان ته مو موقع ورکړې، مايک پومپيو
د امریکا د استخباراتي ادارې سنټرل انټيليجنس ايجنسۍ( سي ايي ای) مشر مايک پومپيو هم ويلي پاکستان په خپله خاوره ترهګرو ته خوندي ځالې ورکړي کومې چې امريکا ته ګواښ دی او که د پای ټکی ورته نه ږدي امريکابه ځان په خپله خوندي کوي.
د سي ايي ای مشر مایک پومپيو د سي بي اېس ټيلي ويژن په (فېس دې نېشن) پروګرام کې د پاکستان په اړوند پوښتنوته په ځواب کې ویلي هغه پاليسي نظر شريکول نه غواړي خو د استخباراتو نظر وړاندې کوي چې، "پاکستان په خپله خاوره ترهګرو ته پناه ځالې ورکول دوامداره ساتلي دي کوم چې د امريکا دپاره خطره دي". نوموړي وويل، "مونږ تر خپله وسه هڅه کوو مونږ پاکستان خبرؤ چې امريکا ته به نور دغسې کول قبول نه وي او دا د مرستو ترلاسه کولو دپاره شرط دی او مونږ دوي (پاکستان) ته موقع ورکوؤ که دا مسله هواره کړي مونږ خوشحاله يُو چې دوي سره د ملګري په حېث اړيکې دوامداره وساتو او که داسې ونه کړي مونږ به امريکا خوندي کوو". نوموړي د پاکستان په اړوند د صدر ډونلډ ټرمپ دريځ وړاندې کړو او وې ويل، "صدر په ډاګه ويلي چې پاکستان دې ترهګرو ته د خوندي ځالو ورکولو څخه لاس واخلي څوک چې د امريکا دپاره ګواښ دي پاکستان دې ورته د پای ټکی کېږدي". صدر ټرمپ د جنورۍ په لمړۍ نېټه خپل ټويټ کې ويلي، پاکستان په تېر ۱۵ کاله موده کې د امريکا نه ۳۳ اربه ډالره مرستې اخستي خو په بدل کې يې تل دروغ ويلي او ټګي يې کړې ده او په خپله خاوره يې ترهګرساتلي دي. د ټرمپ د ټويټ وروستو په پاکستان د امريکايي چارواکو نيوکو زور اخستی او واشنګټن د اسلام اباد پوځي مرستې هم ځنډولې دي. بل لور ته پېنټاګون هم ويلي د پاکستان نه غواړي چې د ترهګرو په ضد غوڅ عملیات وکړي. د پېنټاګون وياند کرنل روب مېننګ خبريالانو سره په خبرو کې ویلي، د پاکستان نه ساده تمه لرو چې د طالبانو او حقاني شبکې مشرتابه او د بريدونو پلان کوونکو ته د دغه هېواد په خاوره نور ځای نه وي ترلاسه او نه د پاکستان نه دغه ډول عمليات وکړی شي. د مېننګ په وېنا پاکستان د ترهګرۍ په ضد عملياتو په ترڅ کې اتحادي فنډ يا کولېشن سپورټ فنډر په مد کې په کال ۲۰۱۷م کې د ۹۰ کروړه ډالرو مرستې ځنډول شوي دي. امریکايي چارواکي وايي پاکستان کولی شي چې د ټولو ترهګرو په ضد په بې توپيره عملياتو کولو دا مرستې بيا ترلاسه کړي. د پېنټاګون وياند هم ويلي پاکستان ته ويل شوي چې د ترهګرو په ضد کلک ګامونه پورته کړي. هغه ويلي پاکستان سره به خبرې روانې وي او امريکا پاکستان سره د ترهګرو په ضد ګډو عملیاتو کولو ته تياره ده. په پاکستان د سختو نيوکو په غبرګون کې اسلام اباد ويلي په خپله خاوره يې د ټولو ترهګرو په ضد يې بې توپيره عملیات کړي او هيڅ يوه ترهګره ډله د پاکستان په خاوره وجود نه لري. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.